**RUDOLF – PRVI DOLENJSKI SUPERRAČUNALNIK**

**Novo mesto, 28. 8. 2014**

**Fakulteta za informacijske študije v Novem mestu predstavlja prvi dolenjski superračunalnik, ki so ga danes preizkusili tudi mladi šahisti Šahovskega društva Krka Novo mesto.**

Superračunalnik je visokozmogljiv računalniški sistem, ki ga poganja 700 procesorskih jeder, ima 4TB DDR3 RAM spomina, za podatke pa je na voljo 100 TB diskovnih kapacitet. Vsa oprema je postavljena v podatkovnem centru podjetja Mikrografija v Novem mestu.

Superračunalnik so danes preizkusili člani Šahovskega društva Krka Novo mesto, ki so se udeležili šahovskega turnirja proti virtualnemu nasprotniku. Kljub borbenosti se je superračunalnik dobro držal in upravičil pridevnik »super«. Je pa še pred turnirjem potekal krst superračunalnika, ki je dobil pristno novomeško ime: Rudolf ali ljubkovalno Rudy. Ime je v natečaju predlagal Milan Beričič iz Sevnice, ki je tudi prejel nagrado.

Sicer pa Rudolf ni navaden računalnik z miško in monitorjem, ampak gre za sistem zelo hitrih računskih enot oz. vozlišč, ki so povezana s hitro povezavo. To omogoča hkratno računanje rešitev več problemov in hitrejše iskanje ter preizkušanje rešitev. Na ta način lahko superračunalnik računsko reši problem denimo v nekaj urah, isti proces pa bi na navadnem računalniku lahko trajal več tednov.

Visokozmogljivi sistem bo omogočil hitrejše raziskave in učinkovitejšo obdelavo podatkov, s tem pa bolj uspešne procese v gospodarstvu in drugih panogah. Superračunalnik se bo na fakulteti uporabljal zlasti za simulacije tehnoloških mrež po vzoru bio-mrež, kategorizacijo in simulacijo dokumentnih tokov, simulacije poslovnih procesov, simulacije proizvodnje in transporta/logistike ter za simulacije v medicini. Prav tako pa se bo uporabljal za poganjanje virtualnih strežnikov. S tem sistemom FIŠ vstopa v evropsko Partnerstvo za napredno računalništvo PRACE, v pripravi pa je še več drugih raziskovalnih projektov, kjer bo superračunalnik ključna infrastruktura.

Skupna končna pogodbena vrednost za dobavo in namestitev celotnega sistema znaša 415.915,96 evrov z DDV. Sistem je vzpostavljen v okviru projekta Kreativno jedro: Simulacije, ki na fakulteti poteka od januarja 2013 in je financiran iz Evropskega sklada za regionalni razvoj ter Ministrstva za izobraževanje, znanost in šport.

Fakulteta za informacijske študije je sicer prva javna fakulteta v Novem mestu, ki deluje od leta 2008. Izvaja dva študijska programa I. stopnje Informatika v sodobni družbi (VS in UN), študijski program II. stopnje Informatika v sodobni družbi (MAG) in študijski program III. stopnje Informacijska družba (doktorski program), v katere je v študijskem letu 2013/14 vpisanih približno 240 študentov. Fakulteto čakajo tudi nekatere novosti. Tako bo s 1. oktobrom vodenje fakultete prevzela izr. prof. dr. Nadja Damij, v jeseni 2015 pa bodo sprejeli prvo generacijo študentov novega visokošolskega strokovnega študijskega programa Računalništvo in spletne tehnologije.